CELEX: 32017D0809(01)
Language: sk
Date: 2017-08-07 00:00:00
Title: Vykonávacie rozhodnutie Komisie zo 7. augusta 2017 o uverejnení jednotného dokumentu v zmysle článku 94 ods. 1 písm. d) nariadenia Európskeho parlamentu a Rady (EÚ) č. 1308/2013 a odkazu na uverejnenie špecifikácie výrobku v súvislosti s názvom v sektore vinohradníctva a vinárstva v Úradnom vestníku Európskej únie [La Clape (CHOP)]

9.8.2017   
            
            
               SK
            
            
               Úradný vestník Európskej únie
            
            
               C 259/3
            
         VYKONÁVACIE ROZHODNUTIE KOMISIE
   zo 7. augusta 2017
   o uverejnení jednotného dokumentu v zmysle článku 94 ods. 1 písm. d) nariadenia Európskeho parlamentu a Rady (EÚ) č. 1308/2013 a odkazu na uverejnenie špecifikácie výrobku v súvislosti s názvom v sektore vinohradníctva a vinárstva v Úradnom vestníku Európskej únie
   
   [La Clape (CHOP)]
   (2017/C 259/03)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 97 ods. 3,
   keďže:
   
               (1)
            
            
               Francúzsko predložilo žiadosť o ochranu názvu „La Clape“ v súlade s časťou II hlavou II kapitolou I oddielom 2 nariadenia (EÚ) č. 1308/2013.
            
         
               (2)
            
            
               Komisia túto žiadosť preskúmala v súlade s článkom 97 ods. 2 nariadenia (EÚ) č. 1308/2013 a skonštatovala, že podmienky stanovené v článkoch 93 až 96, v článku 97 ods. 1, ako aj v článkoch 100, 101 a 102 uvedeného nariadenia sú splnené.
            
         
               (3)
            
            
               S cieľom umožniť predkladanie námietok v súlade s článkom 98 nariadenia (EÚ) č. 1308/2013 by sa jednotný dokument uvedený v článku 94 ods. 1 písm. d) uvedeného nariadenia a odkaz na uverejnenie špecifikácie výrobku uskutočnené počas vnútroštátneho postupu na preskúmanie žiadosti o ochranu názvu „La Clape“ mali uverejniť v Úradnom vestníku Európskej únie,
            
         ROZHODLA TAKTO:
   Jediný článok
   Jednotný dokument vypracovaný na základe článku 94 ods. 1 písm. d) nariadenia (EÚ) č. 1308/2013 a odkaz na uverejnenie špecifikácie výrobku v súvislosti s názvom „La Clape“ (CHOP) sú uvedené v prílohe k tomuto rozhodnutiu.
   V súlade s článkom 98 nariadenia (EÚ) č. 1308/2013 vzniká uverejnením tohto rozhodnutia právo podať do dvoch mesiacov odo dňa jeho uverejnenia v Úradnom vestníku Európskej únie námietku proti ochrane názvu uvedeného v prvom odseku tohto článku.
   
      V Bruseli 7. augusta 2017
      
         
            Za Komisiu
         
         Phil HOGAN
         
            člen Komisie
         
      
   
   
      (1)  Ú. v. EÚ L 347, 20.12.2013, s. 671.
   
      PRÍLOHA
      JEDNOTNÝ DOKUMENT
      
         „La Clape“
      
      
         PDO-FR-02113
      
      
         Dátum predloženia žiadosti: 26.11.2015
      
      1.   Názov (názvy) na zápis do registra
      
      „La Clape“
      2.   Druh zemepisného označenia
      
      CHOP – chránené označenie pôvodu
      3.   Kategórie vinárskych produktov
      
      
               
                  1.
               
               
                  Víno
               
            4.   Opis vína (vín)
      
      Červené vína s CHOP La Clape
      Ide o suché tiché červené vína s minimálnym obsahom prirodzeného alkoholu v objemových percentách 12,5 %.
      Obsah skvasiteľných cukrov v štádiu uvádzania na trh (vo veľkom alebo balených vín) je v prípade červených vín ≤ 3 g/l.
      Ostatné analytické kritériá sú v súlade s predpismi EÚ.
      Tieto červené vína sa vyznačujú veľmi intenzívnym leskom, najčastejšie fialovej farby, a z hľadiska vône ich charakterizuje výrazná balzamická aróma (borovicová živica, eukalyptus…) a vôňa stredomorskej lesostepi (tzv. garrigue). Z dôvodu prítomných, pevných tanínov si tieto vína vyžadujú minimálne jednoročné zrenie.
      Biele vína s CHOP La Clape
      Ide o suché tiché biele vína s minimálnym obsahom prirodzeného alkoholu v objemových percentách 12 %.
      Obsah skvasiteľných cukrov v štádiu uvádzania na trh (vo veľkom alebo balených vín) je v prípade bielych vín ≤ 4 g/l.
      Ostatné analytické kritériá sú v súlade s predpismi EÚ.
      Biele vína „La Clape“ s veľmi špecifickými arómami sa vyrábajú zmiešaním minimálne dvoch odrôd viniča, pričom je bezpodmienečne povinné použiť prímes odrody druhu Bourboulenc B (alebo „malvasia“).
      Tieto vína majú stredne intenzívnu žltú farbu a vyznačujú sa vynikajúcou vyváženosťou medzi guľatosťou a kyslým podkladom; v ich bohatej palete vôní sa najčastejšie mieša vôňa bielych kvetov a ovocia, balzamické tóny a určitý stupeň minerality.
      Tieto biele vína sa vyznačujú vynikajúcou vyváženosťou medzi guľatosťou a kyslým podkladom.
      5.   Enologické postupy
      
      a)   
            Základné enologické postupy
         
      
      Osobitný enologický postup
      Používanie čipsov dreva je zakázané.
      Akékoľvek tepelné spracovanie zozbieraného hrozna, ktoré zahŕňa teplotu vyššiu ako 40 °C, je zakázané.
      Hustota výsadby – rozstupy medzi koreňmi
      Pestovateľský postup
      Minimálna hustota výsadby viniča: 4 400 rastlín na hektár. Rozstup medzi riadkami nesmie presiahnuť 2,5 metra a každý koreň sa môže rozpínať na ploche maximálne 2,25 m2.
      Rez viniča
      Pestovateľský postup
      Rez sa robí pred štádiom E, pričom tri rozvinuté listy sú na prvých dvoch očkách.
      Vinič je vedený krátkym rezom, „na čapíky“, najviac s desiatimi očkami na jeden koreň. Na každom čapíku sa nachádzajú najviac 2 očká.
      Odrody druhu Syrah N a Roussanne B sa môžu viesť jednoduchým Guyotovým spôsobom rezu s najviac deviatimi očkami na jeden koreň, pričom po odstránení očiek vo fáze redukcie hrozna, s najviac piatimi očkami rozvinutými na jednom sťažni a s jedným alebo dvomi čapíkmi s najviac dvomi očkami na jednom čapíku.
      Osobitné predpisy týkajúce sa zberu
      Pestovateľský postup
      V prípade bielych odrôd je hmotnosť zozbieraného hrozna obmedzená na 5 000 kilogramov na prepravný kôš.
      Zavlažovanie
      Pestovateľský postup
      Zavlažovanie možno povoliť v súlade s ustanoveniami článku D. 645 – 5 zákonníka pre poľnohospodárstvo a morský rybolov (code rural et de la pêche maritime).
      Malolaktická fermentácia
      Osobitný enologický postup
      Obsah kyseliny jablčnej v prípade červených vín pripravených na predaj, vo veľkom alebo balených vín, je ≤ 0,4 gr/l.
      b)   
            Maximálne výnosy
         
      
      Suché tiché červené vína
      48 hl/ha
      Suché tiché biele vína
      57 hektolitrov na hektár
      6.   Vymedzená oblasť
      
      Zber hrozna, vinifikácia, výroba a dozrievanie vín sa uskutočňujú na území týchto obcí v departemente Aude: Armissan, Fleury d’Aude, Gruissan, Narbonne, Salles d’Aude, Vinassan.
      7.   Hlavné odrody viniča
      
      
                   
               
               
                  Vermentino B
               
            
                   
               
               
                  Bourboulenc B
               
            
                   
               
               
                  Grenache N
               
            
                   
               
               
                  Grenache blanc B
               
            
                   
               
               
                  Clairette B
               
            
                   
               
               
                  Mourvèdre N
               
            
                   
               
               
                  Marsanne B
               
            
                   
               
               
                  Syrah N
               
            
                   
               
               
                  Roussanne B
               
            
                   
               
               
                  Piquepoul blanc B
               
            8.   Opis súvislostí
      
      Zemepisná oblasť označenia pôvodu „La Clape“, ktorá sa nachádza v okolí Stredozemného mora, v departemente Aude, sa rozprestiera na ploche s rozlohou 32 870 ha, v 6 obciach na území horského masívu La Clape a jeho výbežkoch. Toto dobre ohraničené územie, ktoré predstavuje prirodzenú prírodnú bariéru medzi pobrežím Stredozemného mora a mestom Narbonne, bolo až do 13. storočia, keď vznikla Narbonská plošina, ostrovom. Tento stolovitý masív s karasovým vápencovým podložím bez vodných tokov dosahuje výšku 214 m. Jeho krajina, ktorú tvoria horské chodníky a plošiny pokryté vegetáciou stredozemskej lesostepi a ktorú lemujú borovicové lesy, sa využíva predovšetkým na pestovanie viniča a je oddelená od krajiny aluviálnej nížiny departementu Aude, v ktorej sa uplatňuje polykultúrne využívanie pôdy a kde sa nachádzajú rybníky.
      Táto oblasť, ktorá sa nachádza v centre Lionského zálivu, sa vyznačuje stredomorským, takmer polosuchým podnebím, s úhrnom zrážok menej ako 500 mm ročne. Letné obdobia sú veľmi suché, čo si vyžaduje úpravu vegetácie, aby mohla prežiť napriek nedostatku vody. Počas vegetačného obdobia viniča charakterizujú horský masív La Clape vysoké teploty, čo sa odzrkadľuje vo vyššom obsahu prirodzeného alkoholu ako v prípade ostatných regionálnych označení.
      Hlavným určujúcim environmentálnym faktorom pre vinohradníctvo v oblasti masívu La Clape je vodný režim v spojení s dominantnou prevahou vápenatých pôd, v dôsledku čoho musia vinohradníci uvážene vyberať odrody viniča vhodné pre jednotlivé parcely.
      Okrem toho v tejto oblasti fúkajú vetry, predovšetkým severozápadný vietor „cers“, ktorý podporuje tunajší výnimočný slnečný svit s viac ako 3 000 hodinami ročne. Táto vinohradnícka oblasť sa vyznačuje zdravým životným prostredím a nachádza sa v rôznorodých typoch terénu: podhorské oblasti, dolinky, kamenisté úžľabiny, malé plošiny, ktoré sú pozostatkami bývalých poljí. Vinohradnícka krajina sa mieša s okolitou stredomorskou lesostepou so suchými a skalnatými oblasťami alebo s hájmi, v ktorých rastú borovice halepské, borovice píniové a niekedy dokonca eukalypty.
      Zemepisná oblasť sa nachádza v blízkosti rímskej cesty nazývanej „Via Domitia“ a tradícia vinohradníctva tu siaha až do VI storočia pred n. l. Odrodová skladba sa prispôsobila podmienkam prostredia; vlastnosti odrôd, ktoré sú optimalizované obmedzenými výnosmi, umožnili, aby sa v roku 1951 uznala pre vína La Clape klasifikácia ako VDQS (Vin Délimité de Qualité Supérieure) a aby im neskôr bol udelený doplnkový zemepisný názov – regionálne označenie „Languedoc“. Vinári pracujúci na horskom masíve La Clape upravili svoje územie výberom tých najvhodnejších parciel na pestovanie viniča. Vinič sa preto tradične pestuje vo vymedzenej oblasti, ktorá je na tento účel ideálna a ktorú tvoria parcely (s celkovou plochou 2 592 ha), na ktorých sa veľké sucho kompenzuje zásobami podzemnej vody a ktoré sú dobre odvodňované; náplavové alebo vlhké pôdy sa na pestovanie viniča v tejto oblasti nevyužívajú. Tieto zemepisné polohy si vyžadujú optimálnu starostlivosť o vinič a optimálne riadenie jeho potenciálu na produkciu, a to vedením viniča, krátkym rezom a nízkymi výnosmi: 42 hl/ha červeného vína (namiesto 50 pre označenie Languedoc) a 52 hl/ha bieleho vína (namiesto 60 pre označenie Languedoc).
      Pokiaľ ide o biele vína, pôdne a klimatické podmienky vedú k ich zrelosti s komplexnými arómami a ku guľatosti a kyslému podkladu, ktoré priaznivo vplývajú na uvoľňovanie kvetových a ovocných vôní vín, bez akejkoľvek ťažkopádnosti. Originalita je úplne koherentná so zmesou odrôd a povinným podielom odrody druhu Bourboulenc B, ktorý musí predstavovať najmenej 30 %. Tejto odrode sa v tomto regióne veľmi darí: neskorá zrelosť, výborná prispôsobivosť nedostatku vlahy a schopnosť optimálne zužitkovať vlahu, ktorú prináša mrholenie a dažde v septembri sú faktory, vďaka ktorým sa môže naplno rozvinúť jej potenciál a výsledkom sú guľaté a vysokokvalitné vína. Biele vína „La Clape“ majú stredne intenzívnu žltú farbu, vyznačujú sa vynikajúcou vyváženosťou medzi guľatosťou a kyslým podkladom; v ich bohatej palete vôní sa najčastejšie mieša vôňa bielych kvetov a ovocia a balzamické tóny. Vplyv vápenca zo zemskej kôry dodáva vínu určitý nádych minerality.
      Pokiaľ ide o červené vína, pestované odrody sú dobre prispôsobené horúcim a suchým klimatickým podmienkam v tejto oblasti, a to najmä odrody druhu Mourvèdre N a Grenache N: hroznové bobule, ktoré sa oberajú v plnej zrelosti, umožňujú výrobu tanínových vín. Zmes týchto odrôd, ktoré sú v oblasti vysoko cenené, je doplnená o odrodu Syrah N, ktorá zintenzívňuje farbu vín a vznikajú tak vína s veľmi charakteristickou arómou. Slabá úrodnosť pôd, ako aj obmedzené výnosy dodávajú červeným vínam ich intenzívnu farbu a dobrú trvanlivosť.
      Červené vína sa preto vyznačujú veľmi intenzívnym leskom, najčastejšie fialovej farby. Vplyv vápenca v materskej hornine prispieva k balzamickým arómam a z aromatického hľadiska sa vyznačuje výraznými balzamickými tónmi (borovicová živica, eukalyptus…) a vôňou stredomorskej lesostepi (tzv. garrigue). Z dôvodu prítomných pevných tanínov si tieto vína vyžadujú minimálne jednoročné zrenie, čo umožňuje ich dobré uležanie a zároveň im dodáva koncentrovanejšiu komplexnú arómu.
      9.   Ďalšie základné podmienky
      
      Širšia zemepisná jednotka
      Právny rámec:
      vnútroštátne právne predpisy
      Druh dodatočnej podmienky:
      dodatočné ustanovenia o označovaní
      Opis podmienky:
      Vína s chráneným označením pôvodu môžu na svojich etiketách uvádzať širšiu zemepisnú jednotku „Languedoc“.
      Písmo používané pri uvádzaní tejto širšej zemepisnej jednotky nesmie byť vyššie ani širšie ako polovica veľkosti písma tvoriaceho názov chráneného označenia pôvodu.
      Nepovinné údaje
      Právny rámec:
      vnútroštátne právne predpisy
      Druh dodatočnej podmienky:
      dodatočné ustanovenia o označovaní
      Opis podmienky:
      Písmo použité pri uvádzaní všetkých nepovinných náležitostí, ktorých používanie môžu podľa ustanovení Únie regulovať členské štáty, nesmie byť vyššie ani širšie ako polovica veľkosti písma tvoriaceho názov chráneného označenia pôvodu.
      Oblasť v bezprostrednej blízkosti
      Právny rámec:
      vnútroštátne právne predpisy
      Druh dodatočnej podmienky:
      výnimka pre výrobu vo vymedzenej zemepisnej oblasti
      Opis podmienky:
      Oblasť v bezprostrednej blízkosti, opísaná vo výnimke pre vinifikáciu, výrobu a dozrievanie vín, zahŕňa územie tejto obce v departemente Aude: Coursan.
      
         Odkaz na uverejnenie špecifikácie výrobku
      
      https://info.agriculture.gouv.fr/gedei/site/bo-agri/document_administratif-4a468959-24cd-46e1-ab2e-5f6eba98306a